《再至慈化寺花事已谢慨然成咏》
清代·王太岳

也知销歇易，一见一依依。岂谓尊前赏，徒从雨后稀。

重逢应隔岁，独立又斜晖。结习何年洗，天花一任飞。

作者简介：（1722—1785）直隶定兴人，字基平，号芥子。乾隆七年进士。由检讨累官云南布政使，坐事落职。四十二年，任《四库全书》总纂官，旋仍授检讨，擢国子监司业。曾纂辑《四库全书考證》。任地方官时留心水利，著《泾渠志》。工骈文。有《清虚山房集》、《芥子先生集》。